ไชโยหักภาษีค่าซ่อมได้ซื้อรถใหม่ได้ถึง1แสน
ครม.ไฟเขียวอุ้มรถจมน้ำได้สิทธิซื้อรถยนต์ใหม่ได้คืนเงินไม่เกิน 1 แสนบาท ซ่อมรถ-บ้านได้หักภาษี 3 หมื่น-1 แสนบาท
5 ม.ค. 2555

ครม.ไฟเขียวอุ้มรถจมน้ำได้สิทธิซื้อรถยนต์ใหม่ได้คืนเงินไม่เกิน 1 แสนบาท ซ่อมรถ-บ้านได้หักภาษี 3 หมื่น-1 แสนบาท
นายบุญทรง เตริยาภิรมย์ รมช.คลัง เปิดเผยว่า คณะรัฐมนตรี (ครม.) ได้มีมติเห็นชอบมาตรการช่วยเหลือผู้ประสบอุทกภัยรถยนต์จมน้ำ โดยเจ้าของรถยนต์ที่ถูกน้ำท่วมจะได้รับสิทธิให้การคืนเงินภาษีเท่าที่จ่ายจริงแต่ไม่เกิน 1 แสนบาทต่อคัน เมื่อซื้อรถยนต์ใหม่ตามหลักเกณฑ์ที่กำหนด ส่วนงบประมาณตามมาตรการให้ใช้งบที่อนุมัติภายใต้มาตรการรถยนต์คันแรกในวงเงิน 3 หมื่นล้านบาทไปก่อน
นายบุญทรง กล่าวว่า จากข้อมูลของกรมขนส่งทางบก ระบุว่า มีรถยนต์ที่ถูกน้ำท่วม 2 หมื่นคัน ซึ่งเจ้าของรถยนต์มีสิทธิเข้าร่วมโครงการรถยนต์คันแรกหรือไม่ก็ได้ แต่มีเงื่อนไขว่ารถยนต์ที่ถูกน้ำท่วมจะต้องไม่มีการซ่อมแซม




 
กระทรวงการคลัง รายงานว่า เหตุการณ์น้ำท่วมตั้งแต่วันที่ 25 ก.ค. 2554 คาดว่ามีรถยนต์ที่ถูกน้ำท่วมประมาณ 1 แสนคัน และคาดว่ามีผู้ประสงค์ซื้อรถยนต์คันใหม่ 3 หมื่นคัน
สำหรับหลักเกณฑ์รถยนต์ที่ได้สิทธิตามมาตรการนั้น ให้ยกเว้นรถยนต์ที่ใช้สิทธิการคุ้มครองจากบริษัทประกันภัยในทุกกรณี ผู้ที่ได้รับสิทธิต้องเป็นบุคคลธรรมดา สัญชาติไทย โดยรถยนต์คันใหม่ที่ซื้อต้องมีราคาขายปลีกไม่เกิน 1 ล้านบาท เป็นรถยนต์นั่ง ความจุกระบอกสูบไม่เกิน 1500 ซีซี รถกระบะ และรถนั่งที่มีกระบะ เป็นรถยนต์ที่ผลิตในประเทศ
ผู้ที่ใช้สิทธิต้องมีหลักฐาน ได้แก่ สำเนาทะเบียนบ้าน สำเนาบัตรประชาชน และสำเนาคู่มือจดทะเบียนรถยนต์ รูปถ่ายรถยนต์ที่ถูกน้ำท่วม หลักฐานการลงทะเบียนขอใช้สิทธิซื้อรถยนต์ใหม่ เอกสารแจ้งหยุดใช้รถยนต์ตลอดไป
ผู้ประสบภัยน้ำท่วมที่ต้องการใช้สิทธิขอรับสิทธิในโครงการซื้อรถยนต์คันแรกที่สำนักงานสรรพสามิตพื้นที่ภายในวันที่ 31 มี.ค. 2555 ต้องซื้อรถยนต์ใหม่ก่อนวันที่ 31 ธ.ค. 2555
น.ส.อนุตตมา อมรวิวัฒน์ รองโฆษกประจำสำนักนายกรัฐมนตรี กล่าวว่า คณะรัฐมนตรี (ครม.) มีมติเห็นชอบร่างกฎกระทรวง ฉบับที่... (พ.ศ. ...) ออกความตามในประมวลรัษฎากรว่าด้วยการยกเว้นรัษฎากร เกี่ยวกับมาตรการภาษีเพื่อช่วยเหลือและฟื้นฟูผู้ได้รับผลกระทบจากภัยน้ำท่วมในการซ่อมแซมที่อยู่อาศัยและรถยนต์ให้หักลดหย่อนภาษี โดยการยกเว้นภาษีเงินได้สำหรับเงินได้เท่าที่ได้จ่ายเป็นค่าซ่อมแซม รวมทั้งค่าวัสดุก่อสร้างในการซ่อมแซมทรัพย์สิน ที่อยู่อาศัย และทรัพย์สินที่มีการประกอบการติดตั้งกับตัวอาคารหรือห้องชุดในอาคารชุด รั้ว และประตูรั้ว แต่ไม่เกิน 1 แสนบาท จะซ่อมบ้านกี่หลังก็ได้แต่ต้องไม่เกิน 1 แสนบาท
นอกจากนี้ ยังให้หักลดหย่อนภาษี จากค่าซ่อมแซมรถยนต์ รวมทั้งค่าวัสดุอุปกรณ์ไม่เกิน 3 หมื่นบาท โดยสามารถนำบิลจ่ายค่าซ่อมแซมระหว่างวันที่ 25 ก.ค. 2554-31 ธ.ค. 2555 มาแสดง
ทั้งนี้ กระทรวงการคลังประเมินว่า การให้สิทธิหักลดหย่อนภาษีชุดนี้ จะทำให้รัฐบาลสูญเสียรายได้รวม 4,120 ล้านบาท